Ducj pronts? Compradis lis sioris? Sentâts te poltronute? Al sta par scomençâ Furlanic, o ben, il kolossal Titanic come che al sarès stât se lu ves senegjiât un furlan.
An 1912. Il grant transatlantic Furlanic al sta par partî dal puart di Triest par lâ in Americhe. Parsore, Rosine, une fantate de “Udin ben”, e Jacum, un contadin puar che si è comprât il biliet cun doi cuintâi di blave di Mortean che al veve cjapât sù lui.
Rosine e je imprometude a Ucio, un fantat di Triest plen di bêçs (par vie di une ereditât, no sigûr parcè che al lave a vore), ma jê e Ucio no àn masse argoments in comun.
Rosine e fevele dal Udin e lui al rispuint cu la Triestine; Rosine e prepare il frico e lui al domande un plat di jote; Rosine e va a vore e lui a pompâ petorâi in palestre.
Dut câs, il Furlanic al partìs, e la prime sere Rosine, stufe di sintî fevelâ Ucio che si svante dai siei risultâts te ultime Barcolane, e scjampe fûr dal salon e e va a fâsi un zîr te tierce classe, dulà che Jacum al stave mangjant polente e frico.
Devant di un tai di ros, Jacum i conte a Rosine de sô ultime vendeme e i doi si inamorin. Sintût che Jacum al è ancje un pitôr, Rosine lu invide te sô cabine e si met crote par fâsi fâ un ritrat ma Jacum, viodût che un mûr de cabine al è un pôc ruvinât, al cjape il pinel e al scomence a piturâ chel, par comedâlu (par no fâlu passâ par mone, o specifichìn che, dopo finît di piturâ, Jacum si dediche ancje a fâ ducj i “lavôrs” dal câs cun Rosine).
Un famei di Ucio, però, al discuvierç la storie di Jacum e Rosine, cussì Ucio, che al cognòs ben ducj i proprietaris dal Furlanic, lu fâs arestâ des vuardiis.
Intant, però, il cjapitani de nâf, un triestin che in chel moment al jere daûr a polsâ, no si inacuarç che il Furlanic al sta lant intor di un iceberg.
Bum! Il Furlanic al va a sbati e al scomence a tirâ dentri aghe (a dispiet dal non, lu veve fat un triestin).
Ducj a corin a cjapâ une sialupe, ma no ‘nd è par ducj. Ucio al tire fûr un grum di bêçs e si compre un puest te prime che e partìs: “La vuidi jo!”, al dîs, “O ai fat cuatri Barcolanis!”. Ma stant che cuant che al faseve la Barcolane Ucio al paiave un skipper professionist, nol è bon di vuidâ une barcje, e la so sialupe e va jù tal mâr.
Rosine, invezit, e jere lade a liberâ Jacum, peât di une vuardie dentri di une cabine. Cuant che i doi a rivin a vignî fûr, no son plui sialupis, ma Jacum no si rint: al cjape sù doi lens des puartis des cabinis e cuntun martiel e cuatri clauts al fâs sù une barcjute par lui e par Rosine.
L’Artic al è frêt, ma Jacum e Rosine, come ducj i furlans, a vevin metude la maiute sot, duncje a rivin san e salfs in Americhe, dulà che e vierzin un ristorant di broade e muset.
FIN ❚
✒ Bete di Spere
AL CINE CUN BETE. FurlanicBete di Spere
Ducj pronts? Compradis lis sioris? Sentâts te poltronute? Al sta par scomençâ Furlanic, o ben, il kolossal Titanic come che al sarès stât se lu ves senegjiât un furlan.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn hat_Latn fur_Latn fur_Latn